NARIADENIE KOMISIE (ES) č. 433/2007
z 20. apríla 2007,
ktorým sa stanovujú podmienky na poskytovanie osobitných vývozných náhrad za hovädzie a teľacie mäso
(kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (1), a najmä na jeho článok 33 ods. 12,
keďže:
(1)
Nariadenie Komisie (EHS) č. 32/82 zo 7. januára 1982 stanovujúce podmienky na poskytovanie osobitných vývozných náhrad na hovädzie a teľacie mäso (2) bolo opakovane podstatným spôsobom zmenené a doplnené (3). V záujme jasnosti a prehľadnosti by sa malo toto nariadenie kodifikovať.
(2)
Článok 33 nariadenia (ES) č. 1254/1999 ustanovil všeobecné pravidlá na poskytovanie vývozných náhrad a kritériá na stanovenie ich výšky.
(3)
Vzhľadom na situáciu trhu v Spoločenstve a rozsah predaja určitých produktov v sektore hovädzieho a teľacieho mäsa, ktoré môžu byť predmetom intervenčných nákupov, je vhodné ustanoviť podmienky, za ktorých sa môžu s cieľom zníženia intervenčných nákupov poskytovať osobitné náhrady za vývoz takýchto produktov, ak sú určené pre určité tretie krajiny.
(4)
Opatrenia stanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
1. Produkty spĺňajúce osobitné podmienky ustanovené v tomto nariadení sú oprávnené na poskytnutie osobitných vývozných náhrad.
2. Toto nariadenie sa uplatňuje na čerstvé alebo chladené mäso, a to vo forme jatočne opracovaných tiel, jatočných polovíc, kompenzovaných štvrtí, predných štvrtí a zadných štvrtí vyvezených do určitých tretích krajín.
3. Ak sa jatočné telá alebo neoddelené zadné štvrte predkladajú spolu s pečeňou a/alebo obličkami, zníži sa hmotnosť jatočného tela o:
a)
5 kg za pečeň a obličky spolu;
b)
4,5 kg za pečeň;
c)
0,5 kg za obličky.
Článok 2
1. Oprávnenosť na poskytnutie osobitnej vývoznej náhrady podlieha predloženiu dôkazu, že vyvezené produkty pochádzajú z dospelého samčieho hovädzieho dobytka.
2. Dôkaz uvedený v odseku 1 sa poskytne prostredníctvom osvedčenia, ktorého vzor je uvedený v prílohe I a ktoré na požiadanie dotyčnej strany vydala intervenčná agentúra alebo iný orgán vymenovaný na tento účel členským štátom, v ktorom boli zvieratá zabité.
Toto osvedčenie sa predloží colným orgánom v čase kompletizovania colných formalít na vývoz a po splnení uvedených formalít sa pošle administratívnymi kanálmi agentúre zodpovednej za vyplatenie náhrady. Takéto formality sa kompletizujú v členskom štáte, v ktorom boli zvieratá zabité.
Článok 3
Členské štáty ustanovia podmienky na kontrolovanie produktov a na vydávanie osvedčenia uvedeného v článku 2. Tieto podmienky môžu zahŕňať uvádzanie údajov o minimálnom množstve.
Členské štáty prijmú potrebné opatrenia na zabezpečenie toho, aby nenastala zámena produktov medzi časom, keď sa kontrolujú, a časom, keď opúšťajú geografické územie Spoločenstva alebo sa dodávajú na miesta určenia uvedené v článku 36 nariadenia Komisie (ES) č. 800/1999 (4). Tieto opatrenia zahŕňajú identifikáciu každého produktu nezmazateľnou značkou alebo odtlačkom pečiatky na každej štvrti dobytka. Zabitie a identifikácia sa vykonajú na bitúnku určenom príslušnou stranou v žiadosti uvedenej v článku 2 ods. 2.
V prípadoch, keď sa jatočné telá alebo jatočné polovice delia na predné a zadné štvrte na inom mieste, ako je bitúnok, orgán uvedený v článku 2 ods. 2 prvom pododseku môže nahradiť osvedčenia uvedené v článku 2, vydané pre jatočné telá alebo jatočné polovice, osvedčeniami vzťahujúcimi sa na štvrte za predpokladu, že boli splnené všetky požiadavky týkajúce sa ich vydávania.
Článok 4
Nariadenie (EHS) č. 32/82 sa ruší.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.
Článok 5
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. apríla 2007